
RAPORT

asupra propunerii legislative privind interzicerea  organizaţiilor, simbolurilor, precum şi a doctrinei comuniste care a avut la bază lupta de clasă
                  În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond,  cu propunerea legislativă privind interzicerea organizaţiilor, simbolurilor, precum şi a doctrinei comuniste care a avut la bază lupta de clasă, trimisă cu adresa nr. Plx. 771 din 12 noiembrie 2007,  înregistrată cu nr. 31/ 1220  din 13 noiembrie 2007.
                    Senatul, în calitate de primă Cameră  sesizată, în şedinţa din 5 noiembrie 2007, a respins propunerea legislativă.
Potrivit prevederilor art. 75 din Constituţia României, republicată şi ale art. 92 alin. (9) din Regulamentul Camerei Deputaţilor, republicat, Camera  Deputaţilor este  Cameră decizională. 
   Consiliul Legislativ  a avizat negativ propunerea legislativă, conform avizului nr.695/30.05.2007.
    Comisia pentru drepturile omului, culte şi problemele minorităţilor naţionale, a avizat negativ propunerea legislativă, în şedinţa din  5 februarie 2008 cu avizul nr.25/ 763 din 6 februarie 2008.

   Guvernul, prin punctul de vedere, transmis cu adresa nr.1327 din 1.06.2007, nu susţine adoptarea iniţiativei legislative.
   Propunerea legislativă  supusă dezbaterii are ca obiect de reglementare  interzicerea  organizaţiilor, simbolurilor, precum şi a doctrinelor şi ideologiilor comuniste, calificând ca infracţiuni sau contravenţii unele fapte şi instituind anumite obligaţii în sarcina autorităţilor administraţiei publice. . 
   În conformitate cu prevederile art. 61 din Regulamentul Camerei Deputaţilor, membri Comisiei  au examinat propunerea legislativă, mai sus menţionată, în  şedinţa din  13 februarie 2007.  
   Cu prilejul dezbaterilor membrii Comisiei au constatat că marea majoritate a dispoziţiilor din propunerea legislativă reprezintă o preluare şi  o adaptate a unor dispoziţii din Ordonanţa de urgenţă a Guvernului nr.31/2002 privind interzicerea organizaţiilor şi simbolurilor cu caracter fascist, rasist sau xenofob şi a promovării cultului persoanelor vinovate de săvârşirea  unor infracţiunii contra păcii şi omenirii. 
În acelaşi timp, s-a  constatat şi faptul că  iniţiativă contravine Convenţiei Europene pentru apărarea drepturilor omului şi a libertăţilor fundamentale din 1950 care prevede libertatea de gândire, de conştiinţă şi de exprimare a convingerilor  (art.9), libertatea de exprimare  (art.10), şi libertatea de întrunire şi asociere (art.11), exercitarea acestor libertăţi trebuind să fie asigurată fără nici o deosebire bazată pe opinii politice sau orice alte opinii (art.10). 
De asemenea, s-a reţinut şi aspectul  că actualul cadru normativ oferă garanţii suficiente pentru combaterea posibilelor manifestări de extemism sau de incitare  la ură de clasă care se regăsesc în Constituţia României, cât şi într-o serie de  legi speciale. Astfel, sunt: art.30 din Constituţia României, republicată, care prevede că „ Sunt interzise de lege defăimarea ţării şi a naţiunii, îndemnul la război de agresiune, la ură naţională, rasială, de clasă sau religioasă, incitarea la discriminare, la separatism teritorial sau la violenţă publică, precum şi manifestările obscene, contrare bunelor moravuri” şi art.40 alin.(1) din Constituţia României, republicată, referitor la dreptul la asociere,care dispune că „Cetăţenii se pot asocia liber în partide politice, în sindicate, în patronate şi în alte forme de asociere”,  sub rezerva  reglementatată la alin.(2) al aceluiaşi articol ce prevede că ”Partidele sau organizaţiile care, prin scopurile ori prin activitatea lor, militează împotriva pluralismului politic, a principiului statului de drept ori a suveranităţii, a integrităţii sau a independenţei României, sunt neconstituţionale.”
  Totodată,  există şi  o serie de reglementări care au incidenţă în domeniu, aşa cum  sunt: Ordonanţa Guvernului nr.26/2000 cu privire la asociaţii şi fundaţii ( art.9 alin.2),  Codul penal în vigoare, partea specială, Titlul I- infracţiuni contra siguranţei statului, care conţine următoarele incriminări: propagandă în favoarea statului totalitar-art.166, acţiuni împotriva ordinii constituţionale – art.1661 , complotul – art.167. În cadrul Titlului IX – Infracţiuni care aduc atingere unor relaţii privind convieţuirea socială, Cap.IV- Alte infracţiuni care aduc atingere unor relaţii privind convieţuirea socială, este incriminată la art.317, instigarea la discriminare; Legea nr.51/1991 privind siguranţa naţională a României ( art.3 lit.h ),  Ordonanţa de urgenţă a Guvernului nr.31/2002 privind interzicerea organizaţiilor şi simbolurilor cu caracter fascist, rasist sau xenofob şi a promovării cultului persoanelor vinovate de săvârşirea unor infracţiuni contra păcii şi omenirii, cu modificările ulterioare ( art.1)  şi Legea partidelor politice nr.14/2003  (art.3 alin.2).
    Din numărul total de 28 membri ai Comisiei juridice, de disciplină şi imunităţi au participat la şedinţă 18 deputaţi.
                       În urma dezbaterii, membrii Comisiei au hotărât, cu majoritate de voturi  (4 abţineri), să propună plenului Camerei Deputaţilor respingerea propunerii legislative privind interzicerea  organizaţiilor, simbolurilor, precum şi a doctrinei comuniste care a avut la bază lupta de clasă. 
 În raport de obiectul şi conţinutul său, propunerea legislativă face parte din categoria legilor organice.
                            PREŞEDINTE,                                              SECRETAR,
                            Sergiu ANDON                                            George BĂEŞU
Consilier 
Dr. Corneliu Manda

